CELEX: 32019R2238
Language: el
Date: 2019-10-01 00:00:00
Title: Kατ’ εξουσιοδότηση κανονισμός (ΕΕ) 2019/2238 της Επιτροπής της 1ης Οκτωβρίου 2019 για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2020-2021

30.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 336/34
               
            
         KΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/2238 ΤΗΣ ΕΠΙΤΡΟΠΗΣ
         της 1ης Οκτωβρίου 2019
         για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2020-2021
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (1), και ιδίως το άρθρο 11,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (2), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (3) αποσκοπεί στην προοδευτική κατάργηση των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 9 του κανονισμού (ΕΕ) αριθ. 1380/2013 προβλέπει την έγκριση πολυετών σχεδίων τα οποία περιλαμβάνουν μέτρα διατήρησης για τους τύπους αλιείας που εκμεταλλεύονται ορισμένα αποθέματα σε μια συγκεκριμένη γεωγραφική περιοχή.
                  
               
                     (3)
                  
                  
                     Τα εν λόγω πολυετή σχέδια καθορίζουν τις λεπτομέρειες εφαρμογής της υποχρέωσης εκφόρτωσης και ενδέχεται να εξουσιοδοτούν την Επιτροπή να προσδιορίσει περαιτέρω τις εν λόγω λεπτομέρειες βάσει κοινών συστάσεων που εκπονούν τα κράτη μέλη.
                  
               
                     (4)
                  
                  
                     Στις 4 Ιουλίου 2018 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) 2018/973 για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών (4). Το άρθρο 11 του εν λόγω κανονισμού εξουσιοδοτεί την Επιτροπή να εκδίδει κατ’ εξουσιοδότηση πράξεις για τη συμπλήρωση του παρόντος κανονισμού, προσδιορίζοντας τις λεπτομέρειες της υποχρέωσης εκφόρτωσης στη Βόρεια Θάλασσα για όλα τα αποθέματα ειδών που υπόκεινται σε υποχρέωση εκφόρτωσης σύμφωνα με το άρθρο 15 παράγραφος 1 του κανονισμού (ΕΕ) αριθ. 1380/2013, όπως προβλέπεται στο άρθρο 15 παράγραφος 5 στοιχεία α) έως ε) του κανονισμού (ΕΕ) αριθ. 1380/2013 βάσει κοινών συστάσεων που εκπονούν τα κράτη μέλη.
                  
               
                     (5)
                  
                  
                     Ο κατ’ εξουσιοδότηση κανονισμός (ΕΕ) 2018/2035 της Επιτροπής (5) καθόρισε τις λεπτομέρειες εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021, έπειτα από κοινή σύσταση που υποβλήθηκε από το Βέλγιο, τη Δανία, τη Γαλλία, τη Γερμανία, τις Κάτω Χώρες, τη Σουηδία και το Ηνωμένο Βασίλειο που έχουν άμεσο συμφέρον διαχείρισης της αλιείας στη Βόρεια Θάλασσα.
                  
               
                     (6)
                  
                  
                     Τα εν λόγω κράτη μέλη, έπειτα από διαβούλευση με το Γνωμοδοτικό Συμβούλιο Βόρειας Θάλασσας και το Γνωμοδοτικό Συμβούλιο Πελαγικών Ειδών, υπέβαλαν στις 29 Μαΐου 2019 νέα κοινή σύσταση στην Επιτροπή, η οποία περιλαμβάνει λεπτομέρειες σχετικά με την εφαρμογή της υποχρέωσης εκφόρτωσης για την αλιεία βενθοπελαγικών ειδών στη Βόρεια Θάλασσα. Η κοινή σύσταση τροποποιήθηκε στις 7 Αυγούστου 2019.
                  
               
                     (7)
                  
                  
                     Στη νέα κοινή σύσταση που υπέβαλαν τα κράτη μέλη προτείνεται να συνεχιστεί η εφαρμογή ορισμένων επιπρόσθετων τεχνικών μέτρων που συμφωνήθηκαν μεταξύ της Ένωσης και της Νορβηγίας το 2011 (6) και το 2012, (7) και να επιτραπεί η χρήση της διάταξης επιλεκτικότητας SepNep. Τα εν λόγω μέτρα αποσκοπούν στην αύξηση της επιλεκτικότητας και στη μείωση των ανεπιθύμητων αλιευμάτων για τους τύπους αλιείας ή τα είδη που υπάγονται στην υποχρέωση εκφόρτωσης και εισήχθησαν σύμφωνα με το άρθρο 15 παράγραφος 5 στοιχείο α) του κανονισμού (ΕΕ) αριθ. 1380/2013 για τα έτη 2019-2021 από τον κατ’ εξουσιοδότηση κανονισμό (ΕΕ) 2018/2035.
                  
               
                     (8)
                  
                  
                     Στις 14 Αυγούστου 2019 τέθηκε σε ισχύ ο νέος κανονισμός (ΕΕ) 2019/1241 σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων. Στο παράρτημα V του κανονισμού καθορίζονται ειδικές διατάξεις σχετικά με τεχνικά μέτρα που θεσπίζονται σε περιφερειακό επίπεδο για τη Βόρεια Θάλασσα, στα οποία περιλαμβάνονται επίσης κανόνες για το μέγεθος των ματιών, τις συναφείς προϋποθέσεις και τα παρεμπίπτοντα αλιεύματα. Το άρθρο 15 του εν λόγω κανονισμού εξουσιοδοτεί την Επιτροπή να εκδίδει κατ’ εξουσιοδότηση πράξεις με σκοπό την τροποποίηση, τη συμπλήρωση, την κατάργηση των τεχνικών μέτρων ή την παρέκκλιση από τα τεχνικά μέτρα που καθορίζονται στα παραρτήματα του κανονισμού (ΕΕ) 2019/1241, μεταξύ άλλων κατά την εφαρμογή της υποχρέωσης εκφόρτωσης.
                  
               
                     (9)
                  
                  
                     Ο κανονισμός (ΕΕ) 2019/1241 δεν προβλέπει μεταβατικά μέτρα. Συνεπώς, προκειμένου να διασφαλιστεί η συμβατότητα μεταξύ του παρόντος κατ’ εξουσιοδότηση κανονισμού και του κανονισμού (ΕΕ) 2019/1241, είναι αναγκαίο να εφαρμοστούν οι προϋποθέσεις που θεσπίζονται στον κανονισμό (ΕΕ) 2019/1241 και, ταυτόχρονα, να ληφθούν υπόψη οι υφιστάμενες εξαιρετικές περιστάσεις. Βάσει των πληροφοριών που υπέβαλαν τα κράτη μέλη, η επιστημονική, τεχνική και οικονομική επιτροπή αλιείας (ΕΤΟΕΑ) αξιολόγησε θετικά (8) τις πληροφορίες που παρείχε η περιφερειακή ομάδα για τη στοιχειοθέτηση των τεχνικών μέτρων που περιλαμβάνονται στην κοινή σύσταση. Η εν λόγω κοινή σύσταση εκπονήθηκε και υποβλήθηκε από τα κράτη μέλη και αξιολογήθηκε από την ΕΤΟΕΑ πριν από την έκδοση του νέου κανονισμού για τα τεχνικά μέτρα, ήτοι πριν από την έναρξη ισχύος του κανονισμού (ΕΕ) 2019/1241 και, συνεπώς, δεν αναφερόταν στον εν λόγω κανονισμό. Ωστόσο, λόγω των εξαιρετικών περιστάσεων, η Επιτροπή θεωρεί ότι, βάσει των πληροφοριών που έχει στη διάθεσή της στο παρόν στάδιο της κοινής σύστασης και της αξιολόγησης της ΕΤΟΕΑ, δεν προκύπτει κανένα στοιχείο που να καταδεικνύει ότι τα επιπρόσθετα προτεινόμενα τεχνικά μέτρα δεν θα συμμορφώνονταν προς τις απαιτήσεις για τεχνικά μέτρα που θεσπίζονται στο άρθρο 15 του κανονισμού (ΕΕ) 2019/1241.
                  
               
                     (10)
                  
                  
                     Ως εκ τούτου, προκειμένου να αυξηθεί η επιλεκτικότητα των αλιευτικών εργαλείων και να μειωθούν τα ανεπιθύμητα αλιεύματα στο Skagerrak, είναι σκόπιμο να συμπεριληφθούν τα τεχνικά μέτρα που υποβλήθηκαν από τα κράτη μέλη. Τα μέτρα αυτά θα πρέπει να εφαρμοστούν την περίοδο 2020-2021.
                  
               
                     (11)
                  
                  
                     Όπως ορίζεται στον κανονισμό (ΕΕ) 2018/973, η Βόρεια Θάλασσα περιλαμβάνει τις διαιρέσεις ICES (9) 2a, 3a και την υποπεριοχή ICES 4.
                  
               
                     (12)
                  
                  
                     Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την ΕΤΟΕΑ (10). Η Επιτροπή παρουσίασε τα σχετικά μέτρα στην ομάδα εμπειρογνωμόνων, την οποία απαρτίζουν 28 κράτη μέλη και το Ευρωπαϊκό Κοινοβούλιο ως παρατηρητής, για γραπτή γνωμοδότηση.
                  
               
                     (13)
                  
                  
                     Για ορισμένα αποθέματα, όπως η ευρωπαϊκή χωματίδα, η ΕΤΟΕΑ διαπίστωσε ότι τα ποσοστά επιβίωσης των μεμονωμένων ιχθύων ενδέχεται να μην είναι τόσο υψηλά όσο εκείνα που παρατηρούνται σε άλλα είδη. Ωστόσο, η Επιτροπή εξέτασε τον σχετικό αντίκτυπο της εν λόγω εξαίρεσης στο συνολικό απόθεμα, σε σύγκριση με τους μεμονωμένους ιχθύς, και το αντιστάθμισε με την ανάγκη συνέχισης της αλιευτικής δραστηριότητας για τη συλλογή δεδομένων προκειμένου να ληφθούν υπόψη οι παρατηρήσεις της ΕΤΟΕΑ. Στις περιπτώσεις που ο σχετικός αριθμός των απορρίψεων νεκρών ιχθύων είναι συγκριτικά μικρός, η Επιτροπή θεωρεί ότι η χορήγηση εξαιρέσεων σε προσωρινή βάση αποτελεί ρεαλιστική και συνετή προσέγγιση στη διαχείριση της αλιείας, με βάση την παραδοχή ότι, σε αντίθετη περίπτωση, δεν θα ήταν δυνατή η συλλογή δεδομένων που είναι απαραίτητα για την ορθή και τεκμηριωμένη διαχείριση των απορρίψεων με σκοπό την πλήρη εφαρμογή της υποχρέωσης εκφόρτωσης.
                  
               
                     (14)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαιρέσεις που συνδέονται με τα ποσοστά επιβίωσης όσον αφορά τη γλώσσα κάτω του ελάχιστου μεγέθους αναφοράς διατήρησης που αλιεύεται με τράτες στη διαίρεση ICES 4c, βάσει επιστημονικών στοιχείων που αποδεικνύουν τα υψηλά ποσοστά επιβίωσης των απορριπτόμενων ιχθύων. Τα στοιχεία αυτά αξιολογήθηκαν κατά τα προηγούμενα έτη και η ΕΤΟΕΑ κατέληξε στο συμπέρασμα (11) ότι ήταν επαρκή. Η ΕΤΟΕΑ επεσήμανε ότι δεν υποβλήθηκαν νέες πληροφορίες σχετικά με την τοποθεσία της περιοχής αναπαραγωγής (12). Δεδομένου ότι, επί του παρόντος, δεν έχουν προσδιοριστεί περιοχές αναπαραγωγής, η εξαίρεση μπορεί να συμπεριληφθεί στον κανονισμό, πλην όμως τα κράτη μέλη θα πρέπει να υποβάλουν τις σχετικές πληροφορίες αμέσως μόλις προσδιοριστούν οι περιοχές αυτές. Δεδομένου ότι οι συνθήκες δεν έχουν αλλάξει, η εν λόγω εξαίρεση θα πρέπει να συνεχίσει να εφαρμόζεται δυνάμει του παρόντος κανονισμού.
                  
               
                     (15)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαίρεση που συνδέεται με τα ποσοστά επιβίωσης, όπως προβλέπεται από το άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, όσον αφορά τα αλιεύματα καραβίδας που αλιεύονται με κιούρτους στις διαιρέσεις ICES 2a και 3a και στην υποπεριοχή ICES 4, βάσει επιστημονικών στοιχείων που αποδεικνύουν τα υψηλά ποσοστά επιβίωσης κατά την απόρριψη. Τα στοιχεία αυτά αξιολογήθηκαν κατά τα προηγούμενα έτη και η ΕΤΟΕΑ κατέληξε στο συμπέρασμα (13) ότι ήταν επαρκή. Δεδομένου ότι οι συνθήκες δεν έχουν αλλάξει, η εν λόγω εξαίρεση θα πρέπει να συνεχίσει να εφαρμόζεται δυνάμει του παρόντος κανονισμού.
                  
               
                     (16)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαίρεση που συνδέεται με τα ποσοστά επιβίωσης όσον αφορά τα αλιεύματα καραβίδας στην υποπεριοχή ICES 4 και στις διαιρέσεις ICES 2a και 3a με ορισμένα αλιευτικά εργαλεία, υπό την προϋπόθεση ότι χρησιμοποιείται διάταξη επιλεκτικότητας δικτυωτού πλέγματος. Η εν λόγω εξαίρεση χορηγήθηκε υπό την προϋπόθεση υποβολής από τα κράτη μέλη στοιχείων σχετικά με την αλιεία στη δυτική ακτή της Βόρειας Θάλασσας. Κανένα νέο αποδεικτικό στοιχείο σχετικά με υψηλά ποσοστά επιβίωσης δεν έχει υποβληθεί στην ΕΤΟΕΑ. Τα κράτη μέλη δήλωσαν ότι δεν υπήρχε ανάγκη για επιπρόσθετα δεδομένα, καθώς το 2018 η ΕΤΟΕΑ επεσήμανε ότι οι επιστημονικές πληροφορίες τεκμηρίωσης σχετικά με τις εκτιμήσεις επιβίωσης για τη δυτική ακτή της Βόρειας Θάλασσας ήταν εμπεριστατωμένες (14). Ωστόσο, η ΕΤΟΕΑ εκφράζει ανησυχίες (15) σχετικά με την αλιεία καραβίδας και γαρίδας του είδους Pandalus στην ανατολική ακτή, καθώς δεν υπάρχουν πληροφορίες και δεν είναι δυνατόν να διενεργηθεί αξιολόγηση σχετικά με την επιβίωση της καραβίδας στους συγκεκριμένους τύπους αλιείας. Υπό αυτές τις συνθήκες, η εξαίρεση μπορεί να εφαρμοστεί έως την 31η Δεκεμβρίου 2020 και τα κράτη μέλη που έχουν άμεσο διαχειριστικό συμφέρον θα πρέπει να υποβάλουν στοιχεία σχετικά με την αλιεία στην ανατολική ακτή της Βόρειας Θάλασσας για αξιολόγηση από την ΕΤΟΕΑ το συντομότερο δυνατόν και το αργότερο έως την 1η Μαΐου 2020.
                  
               
                     (17)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαίρεση που συνδέεται με τα ποσοστά επιβίωσης όσον αφορά τα παρεμπίπτοντα αλιεύματα ειδών που υπόκεινται σε όρια αλιευμάτων κατά την αλίευση με κιούρτους και βολκούς, βάσει των επιστημονικών στοιχείων που αποδείκνυαν τα υψηλά ποσοστά επιβίωσης κατά την απόρριψη. Τα στοιχεία αυτά αξιολογήθηκαν κατά τα προηγούμενα έτη και η ΕΤΟΕΑ κατέληξε στο συμπέρασμα (16) ότι από τα διαθέσιμα στοιχεία προκύπτει το ενδεχόμενο χαμηλής θνησιμότητας των απορριπτόμενων ιχθύων, ενώ τα πραγματικά αλιεύματα σε αυτόν τον τύπο αλιείας είναι αμελητέα. Εφόσον τα αλιεύματα δεν είναι σημαντικά και δεδομένου ότι οι συνθήκες δεν έχουν αλλάξει, η εξαίρεση θα πρέπει να συνεχίσει να εφαρμόζεται δυνάμει του παρόντος κανονισμού.
                  
               
                     (18)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κατά την αλίευση με απλάδια δίχτυα και μανωμένα δίχτυα στη διαίρεση ICES 3a και στην υποπεριοχή ICES 4. Τα κράτη μέλη υπέβαλαν επιστημονικά στοιχεία που αποδεικνύουν τα υψηλά ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (17) ότι παρασχέθηκαν εύλογες πληροφορίες που καταδεικνύουν το σημαντικά υψηλό ποσοστό επιβίωσης. Επομένως, η εν λόγω εξαίρεση θα πρέπει να συμπεριληφθεί στον παρόντα κανονισμό.
                  
               
                     (19)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κατά την αλίευση με δανέζικο γρίπο στη διαίρεση ICES 3a και στην υποπεριοχή ICES 4. Τα κράτη μέλη υπέβαλαν επιστημονικά στοιχεία που αποδεικνύουν τα υψηλά ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (18) ότι τα στοιχεία της μελέτης σχετικά με τα ποσοστά επιβίωσης είναι αξιόπιστα, αν και θα μπορούσαν να χρησιμοποιηθούν πρόσθετα μέτρα για τη βελτίωση των ποσοστών επιβίωσης, δεδομένου ότι το ποσοστό επιβίωσης μειώνεται σημαντικά όταν ο χρόνος διαλογής της ευρωπαϊκής χωματίδας υπερβαίνει τα 30 λεπτά. Επομένως, η εν λόγω εξαίρεση θα πρέπει να συμπεριληφθεί στον παρόντα κανονισμό.
                  
               
                     (20)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαίρεση που συνδέεται με τα ποσοστά επιβίωσης για τα αλιεύματα και τα παρεμπίπτοντα αλιεύματα ευρωπαϊκής χωματίδας κατά την αλιεία με στόχο πλατύψαρα ή στρογγυλόψαρα που διεξάγεται με τράτες στη διαίρεση ICES 3a και στην υποπεριοχή ICES 4 κατά τους χειμερινούς μήνες. Τα κράτη μέλη υπέβαλαν επιστημονικά στοιχεία που αποδεικνύουν τα υψηλά ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (19) ότι τα ποσοστά επιβίωσης που περιλαμβάνονταν στη μελέτη τεκμηρίωσης μειώνονταν εάν ο χρόνος διαλογής ήταν μεγαλύτερος των 60 λεπτών κατά τους θερινούς μήνες και, συνεπώς, το χαμηλό ποσοστό επιβίωσης της ευρωπαϊκής χωματίδας το καλοκαίρι δικαιολογεί τον περιορισμό της εξαίρεσης στους χειμερινούς μήνες. Επομένως, η εν λόγω εξαίρεση θα πρέπει να συμπεριληφθεί στον παρόντα κανονισμό.
                  
               
                     (21)
                  
                  
                     Στον κατ’ εξουσιοδότηση κανονισμό (ΕΕ) 2018/2035 χορηγήθηκε εξαίρεση που συνδέεται με τα ποσοστά επιβίωσης όσον αφορά τα σελάχια που αλιεύονται με κάθε είδους αλιευτικά εργαλεία στις διαιρέσεις ICES 2a και 3a και στην υποπεριοχή ICES 4, παρά το γεγονός ότι δεν διατίθενται λεπτομερή επιστημονικά στοιχεία σχετικά με τα ποσοστά επιβίωσης για όλα τα τμήματα στόλων και τους συνδυασμούς αλιευτικών εργαλείων, περιοχών και ειδών. Ωστόσο, εκτός από λίγες εξαιρέσεις, η ΕΤΟΕΑ θεωρεί τα ποσοστά επιβίωσης σε γενικές γραμμές υψηλά (20), αν και απαιτούνται περαιτέρω λεπτομέρειες. Δεδομένης της ανάγκης συνέχισης της αλιευτικής δραστηριότητας προκειμένου να εξασφαλίζεται η συλλογή των απαραίτητων δεδομένων, η συγκεκριμένη εξαίρεση θα πρέπει να χορηγηθεί, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα παρέχουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν πριν από την 1η Μαΐου κάθε έτους τα ακόλουθα: α) χάρτη πορείας που έχει καταρτιστεί με στόχο την αύξηση του ποσοστού επιβίωσης και την κάλυψη των κενών στα δεδομένα που εντοπίζονται από την ΕΤΟΕΑ, ο οποίος θα αξιολογείται ετησίως από την ΕΤΟΕΑ, β) ετήσιες εκθέσεις σχετικά με την πρόοδο των προγραμμάτων για την αύξηση του ποσοστού επιβίωσης και τυχόν τροποποιήσεις ή προσαρμογές που έγιναν σε αυτά.
                  
               
                     (22)
                  
                  
                     Κατά την εξέταση των ποσοστών επιβίωσης των σελαχιών, διαπιστώθηκε ότι το σελάχι-κούκος (Leucoraja naevus) έχει σημαντικά χαμηλότερο ποσοστό επιβίωσης σε σύγκριση με άλλα είδη. Επιπλέον, οι επιστημονικές γνώσεις σχετικά με την επιβίωση του εν λόγω είδους φαίνεται ότι είναι λιγότερο εμπεριστατωμένες. Ωστόσο, ο αποκλεισμός του συγκεκριμένου είδους από την εξαίρεση θα αποτρέψει την αλιεία και τη συνεχή και ακριβή συλλογή δεδομένων. Συναφή αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (21) ότι ξεκίνησαν δύο νέες πειραματικές μελέτες όσον αφορά την επιβίωση του σελαχιού-κούκου, όμως απαιτείται περαιτέρω παρατήρηση προκειμένου να εκτιμηθούν οριστικά τα ποσοστά επιβίωσης σε 1 ή 2 έτη. Ως εκ τούτου, η εν λόγω εξαίρεση θα πρέπει να χορηγηθεί για δύο έτη και θα πρέπει να εκπονηθούν επειγόντως νέες μελέτες και μέτρα για τη βελτίωση του ποσοστού επιβίωσης και να υποβληθούν στην ΕΤΟΕΑ για αξιολόγηση το συντομότερο δυνατόν και το αργότερο έως την 1η Μαΐου.
                  
               
                     (23)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά τα αλιεύματα ευρωπαϊκής χωματίδας κάτω του ελάχιστου μεγέθους αναφοράς διατήρησης που αλιεύονται με δοκότρατες (BT2) μεγέθους ματιών 80-119 mm στη διαίρεση ICES 2a και στην υποπεριοχή ICES 4 για την περίοδο 2020-2021:
                     
                                 —
                              
                              
                                 για την ευρωπαϊκή χωματίδα που αλιεύεται με αλιευτικά εργαλεία εξοπλισμένα με σχοινί απομάκρυνσης λίθων ή φύλλο απελευθέρωσης βενθικών οργανισμών και από σκάφη με μηχανή ισχύος άνω των 221 kW,
                              
                           
                                 —
                              
                              
                                 για την ευρωπαϊκή χωματίδα που αλιεύεται από σκάφη κρατών μελών που εφαρμόζουν τον χάρτη πορείας για τους πλήρως τεκμηριωμένους τύπους αλιείας,
                              
                           
                                 —
                              
                              
                                 για το πλατύψαρο που αλιεύεται με δοκότρατες (BT2) και από σκάφη με μηχανή ισχύος έως και 221 kw ή συνολικού μήκους μικρότερου από 24 m, τα οποία είναι κατασκευασμένα για αλίευση εντός της ζώνης των δώδεκα μιλίων, αν η μέση διάρκεια χρήσης της τράτας από την πόντιση έως την ανάσυρση δεν υπερβαίνει τα ενενήντα λεπτά.
                                 Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (22) ότι οι νέες παρατηρήσεις, στο πλαίσιο των νέων ερευνητικών έργων που έχουν ανατεθεί για υλοποίηση κατά το διάστημα 2020-2021, θα βοηθήσουν την ΕΤΟΕΑ να εξαγάγει ασφαλή συμπεράσματα σχετικά με την επιβίωση της απορριπτόμενης ευρωπαϊκής χωματίδας που αλιεύεται με δοκότρατες. Τα μελλοντικά ερευνητικά σχέδια που έχουν υποβληθεί στο πλαίσιο του χάρτη πορείας είναι λεπτομερή και φιλόδοξα ως προς την αντιμετώπιση των αβεβαιοτήτων όσον αφορά τους παράγοντες που επηρεάζουν την επιβίωση της απορριπτόμενης ευρωπαϊκής χωματίδας. Ωστόσο, απαιτούνται περισσότερες γνώσεις σχετικά με τους παράγοντες που μπορούν να εξηγήσουν την ποικιλομορφία που παρατηρείται στις παλαιότερες εκτιμήσεις επιβίωσης. Συνεπώς, θα πρέπει να χορηγηθεί εξαίρεση, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν πριν από την 1η Μαΐου κάθε έτους τα ακόλουθα: α) χάρτη πορείας που έχει καταρτιστεί με στόχο την αύξηση του ποσοστού επιβίωσης και την κάλυψη των κενών στα δεδομένα που εντοπίζονται από την ΕΤΟΕΑ, ο οποίος θα αξιολογείται ετησίως από την ΕΤΟΕΑ, β) ετήσιες εκθέσεις σχετικά με την πρόοδο των προγραμμάτων για την αύξηση του ποσοστού επιβίωσης και τυχόν τροποποιήσεις ή προσαρμογές που έγιναν σε αυτά.
                              
                           
               
                     (24)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά το καλκάνι που αλιεύεται με δοκότρατα TBB με σάκο μεγέθους ματιών άνω των 80 mm στην υποπεριοχή ICES 4. Τα κράτη μέλη υπέβαλαν επιστημονικά στοιχεία που αποδεικνύουν τα υψηλά ποσοστά επιβίωσης του απορριπτόμενου καλκανιού στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (23) ότι δεν παρουσιάστηκαν νέα αποδεικτικά στοιχεία σχετικά με την επιβίωση και ότι οι παλαιότερα υποβληθείσες μελέτες βασίζονταν σε τύπο αλιευτικών εργαλείων διαφορετικό από τη δοκότρατα και, ως εκ τούτου, δεν είναι αντιπροσωπευτικές. Εντούτοις, περισσότερες έρευνες έχουν ανατεθεί από τα κράτη μέλη με στόχο την παρατήρηση της επιβίωσης του απορριπτόμενου καλκανιού που αλιεύεται με δοκότρατες και την παροχή αναλυτικότερων στοιχείων για τα ποσοστά επιβίωσης στο νέο σχέδιο που προβλέπεται να υλοποιηθεί έως το 2021. Δεδομένης της ανάγκης συνέχισης της αλιευτικής δραστηριότητας προκειμένου να διασφαλίζεται η συλλογή των απαραίτητων δεδομένων, η συγκεκριμένη εξαίρεση θα πρέπει να χορηγηθεί, πλην όμως τα κράτη μέλη θα πρέπει να έχουν την υποχρέωση να υποβάλουν, στο ενδεδειγμένο χρονικό πλαίσιο, συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Η εν λόγω εξαίρεση θα πρέπει να εφαρμοστεί προσωρινά έως την 31η Δεκεμβρίου 2020.
                  
               
                     (25)
                  
                  
                     Η νέα κοινή σύσταση προτείνει παράταση της εφαρμογής της εξαίρεσης που συνδέεται με τα ποσοστά επιβίωσης όσον αφορά την ευρωπαϊκή χωματίδα που αλιεύεται με τράτες μεγέθους ματιών τουλάχιστον 120 mm κατά την αλιεία με στόχο πλατύψαρα ή στρογγυλόψαρα στη διαίρεση ICES 3a και στην υποπεριοχή ICES 4 για τους θερινούς μήνες. Στον κατ’ εξουσιοδότηση κανονισμό (ΕΕ) 2018/2035 η ίδια εξαίρεση είχε χορηγηθεί μόνο για τους χειμερινούς μήνες (από την 1η Νοεμβρίου έως τις 30 Απριλίου). Η νέα κοινή σύσταση προτείνει επίσης νέες εξαιρέσεις που συνδέονται με τα ποσοστά επιβίωσης όσον αφορά:
                     
                                 —
                              
                              
                                 την ευρωπαϊκή χωματίδα που αλιεύεται με τράτες μεγέθους ματιών τουλάχιστον 90-99 mm οι οποίες είναι εξοπλισμένες με φύλλο Seltra κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της διαίρεσης ICES 3a,
                              
                           
                                 —
                              
                              
                                 την ευρωπαϊκή χωματίδα που αλιεύεται με τράτες μεγέθους ματιών τουλάχιστον 80-99 mm κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της υποπεριοχής ICES 4.
                              
                           
               
                     (26)
                  
                  
                     Τα κράτη μέλη υπέβαλαν επιστημονικά στοιχεία που αποδεικνύουν τα υψηλά ποσοστά επιβίωσης της απορριπτόμενης ευρωπαϊκής χωματίδας στον συγκεκριμένο τύπο αλιείας. Η ΕΤΟΕΑ παρατήρησε (24) ότι οι μέθοδοι των εκτιμήσεων επιβίωσης ποικίλλουν μεταξύ των μελετών και επεσήμανε ότι, για τη μικρότερη ευρωπαϊκή χωματίδα που αλιεύεται συχνότερα με μικρότερα μάτια σάκου τράτας, καταγράφονται χαμηλότερα επίπεδα επιβίωσης. Ωστόσο, όσον αφορά τα ποσοστά επιβίωσης της ευρωπαϊκής χωματίδας κατά τους θερινούς μήνες, μια πλήρης επιστημονική έκθεση για ολόκληρη την περιοχή θα καθιστούσε εφικτή μια αντιπροσωπευτική εκτίμηση. Ως εκ τούτου, η Επιτροπή θεωρεί ότι η εν λόγω εξαίρεση θα πρέπει να χορηγηθεί μόνο για ένα έτος και ότι θα πρέπει να εκπονηθούν επειγόντως νέες μελέτες και μέτρα για τη βελτίωση του ποσοστού επιβίωσης και να υποβληθούν στην ΕΤΟΕΑ για αξιολόγηση το συντομότερο δυνατόν και το αργότερο έως την 1η Μαΐου 2020.
                  
               
                     (27)
                  
                  
                     Ο κατ’ εξουσιοδότηση κανονισμός (ΕΕ) 2018/2035 περιελάμβανε εξαιρέσεις de minimis για:
                     
                                 —
                              
                              
                                 τη γλώσσα που αλιεύεται με μανωμένα δίχτυα και απλάδια δίχτυα στις διαιρέσεις ICES 2a και 3a και στην υποπεριοχή ICES 4,
                              
                           
                                 —
                              
                              
                                 τη γλώσσα που αλιεύεται με ορισμένες δοκότρατες που είναι εξοπλισμένες με φλαμανδικό φύλλο στην υποπεριοχή ICES 4,
                              
                           
                                 —
                              
                              
                                 τον συνδυασμό αλιευμάτων γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου, ευρωπαϊκής χωματίδας, ρέγγας, σύκου Νορβηγίας, γουρλομάτη Ατλαντικού και προσφυγακιού με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 τον συνδυασμό αλιευμάτων γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου και μπακαλιάρου μερλούκιου με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 το νταούκι Ατλαντικού που αλιεύεται με ορισμένες τράτες βυθού στη διαίρεση ICES 3a,
                              
                           
                                 —
                              
                              
                                 το νταούκι Ατλαντικού και τον γάδο που αλιεύονται με τράτες βυθού στη διαίρεση ICES 4c,
                              
                           
                                 —
                              
                              
                                 την ευρωπαϊκή χωματίδα που αλιεύεται με ορισμένες τράτες βυθού στην υποπεριοχή ICES 4,
                              
                           
                                 —
                              
                              
                                 όλα τα είδη που υπόκεινται σε όρια αλιευμάτων και αλιεύονται με δοκότρατες στις διαιρέσεις ICES 4b και 4c.
                              
                           
               
                     (28)
                  
                  
                     Τα κράτη μέλη υπέβαλαν αποδεικτικά στοιχεία που αιτιολογούν αυτές τις εξαιρέσεις de minimis. Η ΕΤΟΕΑ (25) εξέτασε τα εν λόγω στοιχεία και κατέληξε στο συμπέρασμα (26) ότι τα έγγραφα που υποβλήθηκαν από τα κράτη μέλη περιελάμβαναν αιτιολογημένα επιχειρήματα που αποδεικνύουν τη δυσκολία περαιτέρω βελτίωσης της επιλεκτικότητας ή το γεγονός ότι συνεπάγεται δυσανάλογο κόστος διαχείρισης των ανεπιθύμητων αλιευμάτων. Δεδομένου ότι οι συνθήκες δεν έχουν αλλάξει, είναι σκόπιμο να διατηρηθούν οι εξαιρέσεις de minimis σύμφωνα με το ποσοστό και τις αναγκαίες τροποποιήσεις που προτείνονται στη νέα κοινή σύσταση, δυνάμει του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013.
                  
               
                     (29)
                  
                  
                     Η νέα κοινή σύσταση παρείχε επιπρόσθετα επιστημονικά στοιχεία για την παράταση των εξαιρέσεων de minimis για:
                     
                                 —
                              
                              
                                 το σαυρίδι που αλιεύεται με τράτες βυθού (OTB, OTT, PTB, TBB) στην υποπεριοχή ICES 4,
                              
                           
                                 —
                              
                              
                                 το σκουμπρί που αλιεύεται με τράτες βυθού (OTB, OTT, PTB, TBB) στην υποπεριοχή ICES 4,
                              
                           
                                 —
                              
                              
                                 το νταούκι Ατλαντικού που αλιεύεται με δοκότρατες (BT2) στην υποπεριοχή ICES 4,
                              
                           
                                 —
                              
                              
                                 το νταούκι Ατλαντικού και τον γάδο που αλιεύονται με τράτες βυθού (OTB, OTT, SDN, SSC) στις διαιρέσεις ICES 4a και 4b.
                              
                           
               
                     (30)
                  
                  
                     Η νέα κοινή σύσταση προτείνει εξαιρέσεις de minimis για:
                     
                                 —
                              
                              
                                 τη μουρούνα κάτω του ελάχιστου μεγέθους αναφοράς διατήρησης που αλιεύεται με παραγάδια στην υποπεριοχή ICES 4,
                              
                           
                                 —
                              
                              
                                 συνδυασμένα αλιεύματα βιομηχανικών ειδών (παπαλίνα, αμμόχελο, σύκο Νορβηγίας και προσφυγάκι) που αλιεύονται στη μεικτή αλιεία βενθοπελαγικών ειδών και στην αλιεία γαρίδας με τράτες που χρησιμοποιούν διατάξεις επιλεκτικότητας στη διαίρεση ICES 3a και στην υποπεριοχή ICES 4.
                              
                           
               
                     (31)
                  
                  
                     Τα κράτη μέλη υπέβαλαν επιστημονικά στοιχεία που αιτιολογούν τις υφιστάμενες και τις νέες εξαιρέσεις de minimis βάσει δυσκολιών όσον αφορά τη βελτίωση της επιλεκτικότητας και δυσανάλογου κόστους διαχείρισης των αλιευμάτων. Τα εν λόγω στοιχεία εξετάστηκαν από την ΕΤΟΕΑ κατά τη σύνοδο ολομέλειας που πραγματοποιήθηκε από την 1η έως τις 5 Ιουλίου 2019 (27).
                  
               
                     (32)
                  
                  
                     Τα επιπρόσθετα αποδεικτικά στοιχεία που υποβλήθηκαν από τα κράτη μέλη σχετικά με τις εξαιρέσεις de minimis όσον αφορά το σαυρίδι και το σκουμπρί που αλιεύονται με σκάφη που χρησιμοποιούν τράτες βυθού και δοκότρατες εξετάστηκαν από την ΕΤΟΕΑ, η οποία κατέληξε στο συμπέρασμα ότι πρέπει να υποβληθούν περαιτέρω πληροφορίες για τα περισσότερα κράτη μέλη. Δεδομένης της ανάγκης να συνεχιστεί η αλιευτική δραστηριότητα ώστε να διασφαλίζεται η συλλογή των απαραίτητων δεδομένων για την παροχή των συγκεκριμένων πληροφοριών, οι μεμονωμένες εξαιρέσεις για κάθε είδος θα πρέπει να περιοριστούν σε ένα έτος και τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν στις απαραίτητες εργασίες συλλογής και επεξεργασίας των αναγκαίων δεδομένων ή στις επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 για αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως την 31η Δεκεμβρίου 2020.
                  
               
                     (33)
                  
                  
                     Τα αποδεικτικά στοιχεία που υποβλήθηκαν από τα κράτη μέλη σχετικά με τις εξαιρέσεις de minimis όσον αφορά συνδυασμένη ποσότητα παπαλίνας, αμμόχελου, σύκου Νορβηγίας και προσφυγακιού στη μεικτή αλιεία βενθοπελαγικών ειδών από σκάφη που χρησιμοποιούν τράτες εξετάστηκαν από την ΕΤΟΕΑ, η οποία κατέληξε στο συμπέρασμα ότι δεν υπάρχουν ποσοτικά αποδεικτικά στοιχεία τα οποία να τεκμηριώνουν τους ισχυρισμούς περί μικρών απορρίψεων και την εξάντληση των επιλογών για τη βελτίωση της επιλεκτικότητας. Η ΕΤΟΕΑ επεσήμανε ότι θα ήταν δύσκολο να επιτευχθεί περαιτέρω βελτίωση της επιλεξιμότητας στην αλιεία αυτού του τύπου και ότι η εξαίρεση de minimis είναι αναγκαία προκειμένου να καλύπτονται τα εναπομένοντα ανεπιθύμητα αλιεύματα. Δεδομένης της ανάγκης να συνεχιστεί η αλιευτική δραστηριότητα ώστε να διασφαλίζεται η συλλογή των απαραίτητων δεδομένων για την παροχή των συγκεκριμένων πληροφοριών, η εξαίρεση de minimis για συνδυασμένα αλιεύματα θα πρέπει να περιοριστεί σε ένα έτος και τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν στις επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 για αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως την 31η Δεκεμβρίου 2020.
                  
               
                     (34)
                  
                  
                     Τα αποδεικτικά στοιχεία που υποβλήθηκαν από τα κράτη μέλη σχετικά με την εξαίρεση de minimis όσον αφορά το νταούκι Ατλαντικού κάτω του ελάχιστου μεγέθους αναφοράς διατήρησης που αλιεύεται με δοκότρατες εξετάστηκαν από την ΕΤΟΕΑ, η οποία κατέληξε στο συμπέρασμα ότι η εκφόρτωση ανεπιθύμητων αλιευμάτων έχει συναφές κόστος και δεν επαρκεί από μόνη της για να αποδείξει ότι το εν λόγω κόστος είναι δυσανάλογο. Η ΕΤΟΕΑ επεσήμανε ότι η βελτίωση της επιλεκτικότητας στους σχετικούς τύπους αλιείας θα πρέπει να συνιστά προτεραιότητα καθώς θα περιορίσει το κόστος διαχείρισης των ανεπιθύμητων αλιευμάτων. Δεδομένης της ανάγκης να συνεχιστεί η αλιευτική δραστηριότητα ώστε να διασφαλίζεται η συλλογή των απαραίτητων δεδομένων για την παροχή των συγκεκριμένων πληροφοριών, η εξαίρεση de minimis θα πρέπει να περιοριστεί σε ένα έτος και τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Επιπροσθέτως, αναμένεται από τα κράτη μέλη να υποβάλουν έκθεση σχετικά με τη λήψη περαιτέρω μέτρων επιλεκτικότητας. Τα ενδιαφερόμενα κράτη μέλη θα πρέπει να προβούν στις επιπλέον δοκιμές και να παράσχουν όλες τις συναφείς πληροφορίες το συντομότερο δυνατόν και το αργότερο έως την 1η Μαΐου 2020 για αξιολόγηση από την ΕΤΟΕΑ. Συνεπώς, η εν λόγω εξαίρεση θα πρέπει να εφαρμοστεί προσωρινά έως την 31η Δεκεμβρίου 2020.
                  
               
                     (35)
                  
                  
                     Τα αποδεικτικά στοιχεία που υποβλήθηκαν από τα κράτη μέλη σχετικά με την εξαίρεση de minimis όσον αφορά το νταούκι Ατλαντικού και τον γάδο κάτω του ελάχιστου μεγέθους αναφοράς διατήρησης που αλιεύονται με τράτες βυθού εξετάστηκαν από την ΕΤΟΕΑ, η οποία κατέληξε στο συμπέρασμα ότι δεν υπάρχει δυνατότητα να αξιολογηθεί κατά πόσον οι εκτιμήσεις σχετικά με το δυσανάλογο κόστος είναι ορθές. Η ΕΤΟΕΑ επεσήμανε ότι η βελτίωση της επιλεκτικότητας στους σχετικούς τύπους αλιείας θα πρέπει να συνιστά προτεραιότητα καθώς θα περιορίσει το κόστος διαχείρισης των ανεπιθύμητων αλιευμάτων. Δεδομένης της ανάγκης να συνεχιστεί η αλιευτική δραστηριότητα ώστε να διασφαλίζεται η συλλογή των απαραίτητων δεδομένων για την παροχή των συγκεκριμένων πληροφοριών, η εξαίρεση de minimis θα πρέπει να περιοριστεί σε ένα έτος και τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Επιπροσθέτως, αναμένεται από τα κράτη μέλη να υποβάλουν έκθεση σχετικά με τη λήψη περαιτέρω μέτρων επιλεκτικότητας. Τα ενδιαφερόμενα κράτη μέλη θα πρέπει να προβούν στις επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 για αξιολόγηση από την ΕΤΟΕΑ. Συνεπώς, η εν λόγω εξαίρεση θα πρέπει να εφαρμοστεί προσωρινά έως την 31η Δεκεμβρίου 2020.
                  
               
                     (36)
                  
                  
                     Τα αποδεικτικά στοιχεία που υποβλήθηκαν από τα κράτη μέλη σχετικά με την εξαίρεση de minimis όσον αφορά τη μουρούνα κάτω του ελάχιστου μεγέθους αναφοράς διατήρησης που αλιεύεται με παραγάδια εξετάστηκαν από την ΕΤΟΑΕ, η οποία κατέληξε στο συμπέρασμα ότι η περαιτέρω βελτίωση της επιλεκτικότητας θα ήταν δύσκολη για την αλιεία αυτού του τύπου. Επιπλέον, η ΕΤΟΕΑ επεσήμανε ότι δεδομένου ότι στο πλαίσιο της εξαίρεσης de minimis είναι πιθανόν οι ποσότητες να είναι μικρές, η εξαίρεση δεν θα είχε αντίκτυπο στο συνολικό ποσοστό θνησιμότητας λόγω αλιείας, υπό την προϋπόθεση ότι τα αλιεύματα που απορρίπτονται καταγράφονται. Δεδομένου ότι η επιλεκτικότητα είναι δύσκολο να επιτευχθεί, η εξαίρεση για τον συγκεκριμένο τύπο αλιείας θα πρέπει να περιοριστεί σε ένα έτος και τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν στις επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020 για αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως την 31η Δεκεμβρίου 2020.
                  
               
                     (37)
                  
                  
                     Για να διασφαλιστούν αξιόπιστες εκτιμήσεις όσον αφορά τα επίπεδα απορρίψεων με σκοπό τον καθορισμό των συνολικών επιτρεπόμενων αλιευμάτων, τα κράτη μέλη, στις περιπτώσεις που η εξαίρεση de minimis βασίζεται σε παρέκταση καταστάσεων για τις οποίες υπάρχουν περιορισμένα στοιχεία και σε αποσπασματικές πληροφορίες σχετικά με τον στόλο, θα πρέπει να μεριμνούν για την παροχή ακριβών και αξιόπιστων δεδομένων για το σύνολο του στόλου που καλύπτεται από την εν λόγω εξαίρεση.
                  
               
                     (38)
                  
                  
                     Τα μέτρα που προτείνονται στη νέα κοινή σύσταση συνάδουν με το άρθρο 15 παράγραφος 4, το άρθρο 15 παράγραφος 5 στοιχείο γ) και το άρθρο 18 παράγραφος 3 του κανονισμού (ΕΕ) αριθ. 1380/2013 και με τον κανονισμό (ΕΕ) 2018/973, και ιδίως το άρθρο 11, και μπορούν, συνεπώς, να περιληφθούν στον παρόντα κανονισμό.
                  
               
                     (39)
                  
                  
                     Σύμφωνα με το άρθρο 16 παράγραφος 2 του κανονισμού (ΕΕ) 2018/973, η εξουσία έκδοσης κατ’ εξουσιοδότηση πράξεων σχετικά με την υποχρέωση εκφόρτωσης ανατίθεται στην Επιτροπή για περίοδο πέντε ετών από τις 5 Αυγούστου 2018. Ως εκ τούτου, είναι σκόπιμο να επανεξεταστεί, κατά το δεύτερο έτος εφαρμογής του παρόντος κανονισμού, ο αντίκτυπος των εξαιρέσεων που συνδέονται με τα ποσοστά επιβίωσης και των εξαιρέσεων de minimis από την υποχρέωση εκφόρτωσης.
                  
               
                     (40)
                  
                  
                     Κρίνεται σκόπιμο να καταργηθεί ο κατ’ εξουσιοδότηση κανονισμός (ΕΕ) 2018/2035 και να αντικατασταθεί από νέο κανονισμό.
                  
               
                     (41)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2020,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4), η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στην αλιεία βενθοπελαγικών ειδών που υπόκεινται σε όρια αλιευμάτων σύμφωνα με τον παρόντα κανονισμό για την περίοδο 2020-2021.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «φύλλο Seltra»: διάταξη επιλεκτικότητας η οποία:
                        
                                    —
                                 
                                 
                                    αποτελείται από ένα άνω φύλλο δικτυώματος μεγέθους ματιών τουλάχιστον 270 mm (ρομβοειδών ματιών) τοποθετημένο σε τμήμα τεσσάρων φύλλων και προσαρμοσμένο με αναλογία συναρμογής τρία μάτια 90 mm ανά ένα μάτι 270 mm, ή από άνω φύλλο δικτυώματος μεγέθους ματιών τουλάχιστον 140 mm (τετράγωνων ματιών),
                                 
                              
                                    —
                                 
                                 
                                    είναι μήκους τουλάχιστον 3 μέτρων,
                                 
                              
                                    —
                                 
                                 
                                    απέχει το πολύ 4 μέτρα από το σχοινί του σάκου, και
                                 
                              
                                    —
                                 
                                 
                                    εκτείνεται κατά το πλήρες πλάτος του άνω φύλλου της τράτας (δηλαδή από τη μία πλευρική νεύρωση στην άλλη)·
                                 
                              
                  
                        2)
                     
                     
                        «διάταξη επιλεκτικότητας δικτυωτού πλέγματος»: διάταξη επιλεκτικότητας που αποτελείται από τμήμα τεσσάρων φύλλων που προσαρμόζεται σε τράτα δύο φύλλων με κεκλιμένο φύλλο δικτυώματος ρομβοειδών ματιών, μεγέθους ματιών τουλάχιστον 200 mm, που οδηγεί σε οπή διαφυγής στο άνω τμήμα της τράτας·
                     
                  
                        3)
                     
                     
                        «φλαμανδικό φύλλο»: το τελευταίο κωνικό τμήμα δικτυώματος δοκότρατας του οποίου:
                        
                                    —
                                 
                                 
                                    το οπίσθιο μέρος είναι απευθείας προσδεδεμένο στον σάκο,
                                 
                              
                                    —
                                 
                                 
                                    τα τμήματα του ανώτερου και του κατώτερου δικτυώματος είναι κατασκευασμένα από μάτια τουλάχιστον 120 mm, όπως μετρώνται μεταξύ των κόμβων,
                                 
                              
                                    —
                                 
                                 
                                    το μήκος, όταν το φύλλο είναι τεντωμένο, είναι τουλάχιστον 3 m·
                                 
                              
                  
                        4)
                     
                     
                        «φύλλο απελευθέρωσης βενθικών οργανισμών»: φύλλο με μάτια μεγαλύτερου μεγέθους ή δικτύωμα τετράγωνων ματιών το οποίο προσαρμόζεται στο κατώτερο φύλλο μιας τράτας, συνήθως δοκότρατας, με σκοπό την απελευθέρωση τυχόν βενθικού υλικού και υπολειμμάτων του θαλάσσιου βυθού προτού αυτά εισέλθουν στον σάκο·
                     
                  
                        5)
                     
                     
                        «SepNep»: τράτα με πόρτες η οποία:
                        
                                    —
                                 
                                 
                                    είναι κατασκευασμένη με δικτύωμα της κατηγορίας μεγέθους ματιών από 80 έως 99 +≥ 100 mm,
                                 
                              
                                    —
                                 
                                 
                                    είναι εξοπλισμένη με πολλαπλούς σάκους με μέγεθος ματιών που κυμαίνεται από τουλάχιστον 80 έως 120 mm, οι οποίοι προσδένονται σε ένα τεμάχιο επιμήκυνσης, ενώ ο άνω σάκος είναι κατασκευασμένος με μέγεθος ματιών τουλάχιστον 120 mm και είναι εξοπλισμένος με διαχωριστικό φύλλο με μέγιστο μέγεθος ματιών 105 mm, και
                                 
                              
                                    —
                                 
                                 
                                    μπορεί επιπλέον να είναι εξοπλισμένη με προαιρετική εσχάρα διαλογής με διάστημα μήκους τουλάχιστον 17 mm μεταξύ των ράβδων, υπό την προϋπόθεση ότι είναι κατασκευασμένη έτσι ώστε να επιτρέπει τη διαφυγή της μικρής καραβίδας.
                                 
                              
                  
         
            Άρθρο 3
            Εξαιρέσεις που συνδέονται με τα ποσοστά επιβίωσης όσον αφορά την καραβίδα
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4) για τα ακόλουθα αλιεύματα καραβίδας (Nephrops norvegicus):
               
                           α)
                        
                        
                           τα αλιεύματα που αλιεύθηκαν με κιούρτους (FPO (28))·
                        
                     
                           β)
                        
                        
                           τα αλιεύματα που αλιεύθηκαν με τράτες βυθού (OTB, OTT, TBN) εξοπλισμένες με:
                           
                                       1)
                                    
                                    
                                       σάκο με μέγεθος ματιών μεγαλύτερο από 80 mm, ή
                                    
                                 
                                       2)
                                    
                                    
                                       σάκο με μέγεθος ματιών τουλάχιστον 70 mm, εξοπλισμένο με εσχάρα διαλογής ειδών με ανώτατο διάστημα μήκους 35 mm μεταξύ των ράβδων, ή
                                    
                                 
                                       3)
                                    
                                    
                                       σάκο με μέγεθος ματιών τουλάχιστον 35 mm, εξοπλισμένο με εσχάρα διαλογής ειδών με ανώτατο διάστημα μήκους 19 mm μεταξύ των ράβδων·
                                    
                                 
                     
            
               2.   Κατά την απόρριψη καραβίδας που αλιεύθηκε στις περιπτώσεις που αναφέρονται στην παράγραφο 1, η καραβίδα ελευθερώνεται αμέσως, ολόκληρη, στην περιοχή όπου αλιεύθηκε.
            
            
               3.   Η εξαίρεση της παραγράφου 1 στοιχείο β) εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχείο β). Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως την 31η Ιουλίου 2020.
            
         
         
            Άρθρο 4
            Εξαίρεση που συνδέεται με τα ποσοστά επιβίωσης όσον αφορά τη γλώσσα
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα αλιεύματα γλώσσας (Solea solea) κάτω του ελάχιστου μεγέθους αναφοράς διατήρησης εντός έξι ναυτικών μιλίων από την ακτή στα ενωσιακά ύδατα της διαίρεσης ICES 4c και εκτός περιοχών που έχουν προσδιοριστεί ως περιοχές αναπαραγωγής, με τράτες με πόρτες (ΟΤΒ), με σάκο μεγέθους ματιών 80-99 mm.
            
            
               2.   Η εξαίρεση που αναφέρεται στην παράγραφο 1 ισχύει μόνον για σκάφη μήκους μικρότερου των 10 μέτρων και μηχανής ισχύος κάτω των 221 kW, όταν αλιεύουν σε ύδατα βάθους μικρότερου των 30 μέτρων και με διάρκεια χρήσης των συρόμενων εργαλείων έως 1 ώρα και 30 λεπτά.
            
            
               3.   Κατά την απόρριψη γλώσσας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η γλώσσα ελευθερώνεται αμέσως.
            
         
         
            Άρθρο 5
            Εξαίρεση που συνδέεται με τα ποσοστά επιβίωσης όσον αφορά τα παρεμπίπτοντα αλιεύματα όλων των ειδών τα οποία υπόκεινται σε όρια αλιευμάτων κατά την αλίευση με κιούρτους και βολκούς
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 3a και της υποπεριοχής ICES 4 στα αλιεύματα όλων των ειδών που υπόκεινται σε όρια αλιευμάτων κατά την αλίευση με κιούρτους και βολκούς (FPO, FYK).
            
            
               2.   Κατά την απόρριψη ιχθύων που αλιεύονται στις περιπτώσεις που αναφέρονται στην παράγραφο 1, οι ιχθύες ελευθερώνονται αμέσως και κάτω από την επιφάνεια της θάλασσας.
            
         
         
            Άρθρο 6
            Εξαίρεση που συνδέεται με τα ποσοστά επιβίωσης όσον αφορά τα αλιεύματα και τα παρεμπίπτοντα αλιεύματα ευρωπαϊκής χωματίδας
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 3a και της υποπεριοχής ICES 4 για τα ακόλουθα αλιεύματα:
               
                           α)
                        
                        
                           ευρωπαϊκή χωματίδα (Pleuronectes platessa) που αλιεύεται με δίχτυα (GNS, GTR, GTN, GEN)·
                        
                     
                           β)
                        
                        
                           ευρωπαϊκή χωματίδα που αλιεύεται με δανέζικο γρίπο·
                        
                     
                           γ)
                        
                        
                           ευρωπαϊκή χωματίδα που αλιεύεται με τράτες βυθού (OTB, PTB) μεγέθους ματιών τουλάχιστον 120 mm κατά την αλιεία με στόχο πλατύψαρα ή στρογγυλόψαρα.
                        
                     
            
               2.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ακόλουθα είδη:
               
                           α)
                        
                        
                           ευρωπαϊκή χωματίδα που αλιεύεται με τράτες (OTB, PTB) μεγέθους ματιών τουλάχιστον 90-99 mm, οι οποίες είναι εξοπλισμένες με φύλλο Seltra κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της διαίρεσης ICES 3a·
                        
                     
                           β)
                        
                        
                           ευρωπαϊκή χωματίδα που αλιεύεται με τράτες (OTB, PTB) μεγέθους ματιών τουλάχιστον 80-99 mm κατά την αλιεία με στόχο πλατύψαρα ή στρογγυλόψαρα στα ενωσιακά ύδατα της υποπεριοχής ICES 4.
                        
                     
            
               3.   Κατά την απόρριψη ευρωπαϊκής χωματίδας που έχει αλιευθεί στις περιπτώσεις που αναφέρονται στις παραγράφους 1 και 2, η ευρωπαϊκή χωματίδα ελευθερώνεται αμέσως.
            
            
               4.   Η εξαίρεση της παραγράφου 1 στοιχείο γ) εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχείο γ). Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως την 31η Ιουλίου 2020.
            
         
         
            Άρθρο 7
            Εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα κάτω του ελάχιστου μεγέθους αναφοράς διατήρησης
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της διαίρεσης ICES 2a και της υποπεριοχής ICES 4 και στα αλιεύματα ευρωπαϊκής χωματίδας κάτω του ελάχιστου μεγέθους αναφοράς διατήρησης, τα οποία αλιεύονται με δοκότρατες (BT2) μεγέθους ματιών 80-119 mm, αν η ευρωπαϊκή χωματίδα αλιεύεται:
               
                           α)
                        
                        
                           με αλιευτικά εργαλεία εξοπλισμένα με σχοινί απομάκρυνσης λίθων ή φύλλο απελευθέρωσης βενθικών οργανισμών (BRP) και από σκάφη με μηχανή ισχύος άνω των 221 kW, ή
                        
                     
                           β)
                        
                        
                           από σκάφη κρατών μελών που εφαρμόζουν τον χάρτη πορείας για τους πλήρως τεκμηριωμένους τύπους αλιείας.
                        
                     
            
               2.   Η εξαίρεση που αναφέρεται στην παράγραφο 1 εφαρμόζεται επίσης για το πλατύψαρο που αλιεύεται με δοκότρατες (BT2) από σκάφη με μηχανή ισχύος έως και 221 kw ή συνολικού μήκους μικρότερου από 24 m, τα οποία είναι κατασκευασμένα για αλίευση εντός της ζώνης των δώδεκα μιλίων, αν η μέση διάρκεια αλίευσης με τράτα δεν υπερβαίνει τα ενενήντα λεπτά.
            
            
               3.   Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν και το αργότερο έως την 1η Μαΐου πρόσθετα επιστημονικά στοιχεία που δικαιολογούν τις εξαιρέσεις που προβλέπονται στις παραγράφους 1 και 2. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως τις 31 Ιουλίου κάθε έτους.
            
            
               4.   Κατά την απόρριψη ευρωπαϊκής χωματίδας που έχει αλιευθεί στις περιπτώσεις που αναφέρονται στις παραγράφους 1 και 2, η ευρωπαϊκή χωματίδα ελευθερώνεται αμέσως.
            
         
         
            Άρθρο 8
            Εξαίρεση που συνδέεται με τα ποσοστά επιβίωσης όσον αφορά το καλκάνι
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της υποπεριοχής ICES 4 για αλιεύματα καλκανιού (Scophthalmus maximus) με δοκότρατες με σάκο μεγέθους ματιών μεγαλύτερου από 80 mm (TBB).
            
            
               2.   Η εξαίρεση της παραγράφου 1 εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως την 31η Ιουλίου 2020.
            
            
               3.   Κατά την απόρριψη καλκανιού που έχει αλιευθεί στις περιπτώσεις που αναφέρονται στην παράγραφο 1, το καλκάνι ελευθερώνεται αμέσως.
            
         
         
            Άρθρο 9
            Εξαίρεση που συνδέεται με τα ποσοστά επιβίωσης όσον αφορά τα σελάχια
            
               1.   Η εξαίρεση που συνδέεται με τα ποσοστά επιβίωσης και αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ενωσιακά ύδατα της Βόρειας Θάλασσας (διαιρέσεις ICES 2a, 3a και υποπεριοχή ICES 4) για σελάχια που αλιεύονται με κάθε είδους αλιευτικό εργαλείο.
            
            
               2.   Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν και το αργότερο έως την 1η Μαΐου, πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως την 31η Ιουλίου κάθε έτους.
            
            
               3.   Κατά την απόρριψη σελαχιών που αλιεύονται στις περιπτώσεις που αναφέρονται στην παράγραφο 1, τα σελάχια ελευθερώνονται αμέσως.
            
         
         
            Άρθρο 10
            
               Εξαιρέσεις
               de minimis
            
            Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 4 στοιχείο γ) του εν λόγω κανονισμού:
            
                        α)
                     
                     
                        στην αλιεία γλώσσας από σκάφη που χρησιμοποιούν μανωμένα δίχτυα και απλάδια δίχτυα (GN, GNS, GND, GNC, GTN, GTR, GEN, GNF) στα ενωσιακά ύδατα των διαιρέσεων ICES 2a και 3a και της υποπεριοχής ICES 4:
                        ποσότητα γλώσσας με μέγεθος μικρότερο και μεγαλύτερο από το ελάχιστο μέγεθος αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων του συγκεκριμένου είδους·
                     
                  
                        β)
                     
                     
                        στην αλιεία γλώσσας από σκάφη που χρησιμοποιούν δοκότρατα (TBB) με μέγεθος ματιών 80-119 mm που είναι εξοπλισμένη με φλαμανδικό φύλλο, στα ενωσιακά ύδατα της υποπεριοχής ICES 4:
                        ποσότητα γλώσσας με μέγεθος μικρότερο από τα ελάχιστα μεγέθη αναφοράς διατήρησης, η οποία δεν υπερβαίνει το 5 % των συνολικών ετήσιων αλιευμάτων του συγκεκριμένου είδους·
                     
                  
                        γ)
                     
                     
                        στην αλιεία καραβίδας από σκάφη που χρησιμοποιούν τράτες βυθού (OTB, OTT, TBN) με μέγεθος ματιών ίσο ή μεγαλύτερο από 70 mm, εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων στα ενωσιακά ύδατα της διαίρεσης ICES 3a:
                        συνδυασμένη ποσότητα γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου και μπακαλιάρου μερλούκιου κάτω του ελάχιστου μεγέθους αναφοράς διατήρησης, η οποία δεν υπερβαίνει το 4 % των συνολικών ετήσιων αλιευμάτων καραβίδας, γλώσσας, εγκλεφίνου, νταουκιού Ατλαντικού και γαρίδας της Αρκτικής, γάδου, μαύρου μπακαλιάρου και μπακαλιάρου μερλούκιου·
                     
                  
                        δ)
                     
                     
                        στην αλιεία γαρίδας της Αρκτικής από σκάφη που χρησιμοποιούν τράτες βυθού (OTB, OTT) με μέγεθος ματιών ίσο με ή μεγαλύτερο από 35 mm, εξοπλισμένες με εσχάρα διαλογής ειδών με ανώτατο διάστημα μήκους 19 mm μεταξύ των ράβδων, με ανεμπόδιστο στόμιο εξόδου ιχθύων, στα ενωσιακά ύδατα της διαίρεσης ICES 3a:
                        συνδυασμένη ποσότητα γλώσσας, εγκλεφίνου, νταουκιού Ατλαντικού, γάδου, ευρωπαϊκής χωματίδας, μαύρου μπακαλιάρου, ρέγγας, σύκου Νορβηγίας, γουρλομάτη Ατλαντικού και προσφυγακιού κάτω του ελάχιστου μεγέθους αναφοράς διατήρησης, η οποία δεν υπερβαίνει το 5 % των συνολικών ετήσιων αλιευμάτων καραβίδας, γλώσσας, εγκλεφίνου, νταουκιού Ατλαντικού, γάδου, μαύρου μπακαλιάρου, ευρωπαϊκής χωματίδας, γαρίδας της Αρκτικής, μπακαλιάρου μερλούκιου, σύκου Νορβηγίας, γουρλομάτη Ατλαντικού, ρέγγας και προσφυγακιού·
                     
                  
                        ε)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm (TR2) στα ενωσιακά ύδατα της διαίρεσης ICES 4c:
                        συνδυασμένη ποσότητα νταουκιού Ατλαντικού και γάδου (Gadus morhua) κάτω του ελάχιστου μεγέθους αναφοράς διατήρησης, η οποία δεν υπερβαίνει, για τα έτη 2020 και 2021, το 5 % των συνολικών ετήσιων αλιευμάτων νταουκιού Ατλαντικού και γάδου· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·
                     
                  
                        στ)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν τράτες βυθού ή γρίπους (OTB, OTT, SDN, SSC) μεγέθους ματιών 70-99 mm (TR2) στα ενωσιακά ύδατα των διαιρέσεων ICES 4a και 4b:
                        συνδυασμένη ποσότητα νταουκιού Ατλαντικού και γάδου (Gadus morhua) κάτω του ελάχιστου μεγέθους αναφοράς διατήρησης, η οποία δεν υπερβαίνει, για το 2020, το 6 % των συνολικών ετήσιων αλιευμάτων νταουκιού Ατλαντικού και γάδου· η μέγιστη ποσότητα γάδου που μπορεί να απορρίπτεται περιορίζεται στο 2 % των εν λόγω συνολικών ετήσιων αλιευμάτων·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2020·
                     
                  
                        ζ)
                     
                     
                        στην αλιεία με σκάφη που χρησιμοποιούν τράτες βυθού (OTB, OTT, TBN, PTB) με μέγεθος ματιών 90-119 mm, οι οποίες είναι εξοπλισμένες με φύλλο Seltra, ή τράτες βυθού (OTB, OTT, TBN, PTB) με μέγεθος ματιών ίσο με ή μεγαλύτερο από 120 mm στα ενωσιακά ύδατα της διαίρεσης ICES 3a:
                        ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, με ανώτατο όριο το 2 % των συνολικών ετήσιων αλιευμάτων καραβίδας, γάδου, εγκλεφίνου, νταουκιού Ατλαντικού, μαύρου μπακαλιάρου, γλώσσας, ευρωπαϊκής χωματίδας και μαύρου μπακαλιάρου·
                     
                  
                        η)
                     
                     
                        στη μεικτή αλιεία βενθοπελαγικών ειδών από σκάφη που χρησιμοποιούν δοκότρατες με μέγεθος ματιών 80-119 mm στα ενωσιακά ύδατα της υποπεριοχής ICES 4:
                        ποσότητα νταουκιού Ατλαντικού κάτω του ελάχιστου μεγέθους αναφοράς διατήρησης, η οποία δεν υπερβαίνει το 2 % των συνολικών ετήσιων αλιευμάτων ευρωπαϊκής χωματίδας και γλώσσας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2020·
                     
                  
                        θ)
                     
                     
                        στην αλιεία καραβίδας από σκάφη που χρησιμοποιούν τράτες βυθού με μέγεθος ματιών 80-99 mm, οι οποίες είναι εξοπλισμένες με SepNep, στα ενωσιακά ύδατα της υποπεριοχής ICES 4:
                        ποσότητα ευρωπαϊκής χωματίδας κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων μαύρου μπακαλιάρου, ευρωπαϊκής χωματίδας, εγκλεφίνου, νταουκιού Ατλαντικού, γάδου, γαρίδας της Αρκτικής, γλώσσας και καραβίδας·
                     
                  
                        ι)
                     
                     
                        στην αλιεία σταχτογαρίδας από σκάφη που χρησιμοποιούν δοκότρατες στα ενωσιακά ύδατα των διαιρέσεων ICES 4b και 4c:
                        ποσότητα όλων των ειδών που υπόκεινται σε όρια αλιευμάτων, η οποία δεν υπερβαίνει το 7 % το 2020 και το 6 % το 2021 των συνολικών ετήσιων αλιευμάτων όλων των ειδών που υπόκεινται σε όρια αλιευμάτων που εφαρμόζονται στους συγκεκριμένους τύπους αλιείας·
                     
                  
                        ια)
                     
                     
                        στη μεικτή αλιεία βενθοπελαγικών ειδών με τράτες βυθού (OTB, OTT, PTB, TBB) μεγέθους ματιών μεταξύ 80 και 99 mm (TR2, BT2), στην υποπεριοχή ICES 4:
                        ποσότητα σαυριδιού (Trachurus spp.), η οποία δεν υπερβαίνει το 7 % το 2020 και το 6 % το 2021 των συνολικών ετήσιων αλιευμάτων σαυριδιού στον συγκεκριμένο τύπο αλιείας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση. Η επιστημονική, τεχνική και οικονομική επιτροπή αλιείας (ΕΤΟΕΑ) αξιολογεί τα υποβληθέντα επιστημονικά στοιχεία έως την 31η Ιουλίου 2020·
                     
                  
                        ιβ)
                     
                     
                        στη μεικτή αλιεία βενθοπελαγικών ειδών με τράτες βυθού (OTB, OTT, PTB, TBB) μεγέθους ματιών μεταξύ 80 και 99 mm, στην υποπεριοχή ICES 4:
                        ποσότητα σκουμπριού (Scomber scombrus), η οποία δεν υπερβαίνει το 7 % το 2020 και το 6 % το 2021 των συνολικών ετήσιων αλιευμάτων σκουμπριού στον συγκεκριμένο τύπο αλιείας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2020·
                     
                  
                        ιγ)
                     
                     
                        στη μεικτή αλιεία βενθοπελαγικών ειδών με τράτες (OTB, OTM, OTT, PTB, PTM, SDN, SPR, SSC, TB, TBN) μεγέθους ματιών άνω των 80 mm στη διαίρεση ICES 3a και στην υποπεριοχή ICES 4 και στην αλιεία γαρίδας της Αρκτικής που διενεργείται με χρήση αλιευτικών εργαλείων με εσχάρα διαλογής με ανώτατο διάστημα 19 mm μεταξύ των ράβδων ή με ισοδύναμη διάταξη επιλεκτικότητας και διάταξη συγκράτησης ιχθύων με μεγέθη ματιών άνω των 35 mm στη διαίρεση ICES 3a και άνω των 32 mm στην υποπεριοχή ICES 4:
                        συνδυασμένη ποσότητα παπαλίνας, αμμόχελου, σύκου Νορβηγίας και προσφυγακιού, η οποία δεν υπερβαίνει το 1 % των συνολικών ετήσιων αλιευμάτων στη μεικτή αλιεία βενθοπελαγικών ειδών και στην αλιεία γαρίδας της Αρκτικής·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ θα αξιολογήσει τα υποβληθέντα επιστημονικά στοιχεία έως την 31η Ιουλίου 2020.
                     
                  
                        ιδ)
                     
                     
                        στη βενθοπελαγική αλιεία μπακαλιάρου μερλούκιου από σκάφη που χρησιμοποιούν παραγάδια (LLS) στην υποπεριοχή ICES 4:
                        ποσότητα μουρούνας (Molva molva) κάτω του ελάχιστου μεγέθους αναφοράς διατήρησης, η οποία δεν υπερβαίνει το 3 % των συνολικών ετήσιων αλιευμάτων μουρούνας στον συγκεκριμένο τύπο βενθοπελαγικής αλιείας·
                        η εξαίρεση de minimis που καθορίζεται στο παρόν στοιχείο εφαρμόζεται προσωρινά έως την 31η Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και το αργότερο έως την 1η Μαΐου 2020 πρόσθετα επιστημονικά στοιχεία που δικαιολογούν την εξαίρεση. Η ΕΤΟΕΑ αξιολογεί τα υποβληθέντα επιστημονικά στοιχεία έως την 31η Ιουλίου 2020.
                     
                  
         
            Άρθρο 11
            Ειδικά τεχνικά μέτρα στο Skagerrak
            
               1.   Απαγορεύεται στο Skagerrak η μεταφορά επί του σκάφους ή η χρήση οποιασδήποτε τράτας, δανέζικου γρίπου, δοκότρατας ή παρόμοιων συρόμενων διχτυών με μέγεθος ματιών μικρότερο των 120 mm.
            
            
               2.   Κατά παρέκκλιση της παραγράφου 1, μπορούν να χρησιμοποιούνται οι ακόλουθες τράτες:
               
                           α)
                        
                        
                           τράτες με σάκο, με μέγεθος ματιών τουλάχιστον 90 mm, υπό τον όρο ότι είναι εξοπλισμένες με φύλλο Seltra ή με εσχάρα διαλογής με ανώτατο διάστημα 35 mm μεταξύ των ράβδων·
                        
                     
                           β)
                        
                        
                           τράτες με σάκο, με μέγεθος ματιών τουλάχιστον 70 mm (τετράγωνα μάτια), οι οποίες είναι εξοπλισμένες με εσχάρα διαλογής με ανώτατο διάστημα 35 mm μεταξύ των ράβδων·
                        
                     
                           γ)
                        
                        
                           τράτες με ελάχιστο μέγεθος ματιών κάτω των 70 mm κατά την αλιεία πελαγικών ή βιομηχανικών ειδών, υπό τον όρο ότι τα αλιεύματα περιέχουν σε ποσοστό άνω του 80 % ένα ή περισσότερα πελαγικά ή βιομηχανικά είδη·
                        
                     
                           δ)
                        
                        
                           τράτες με σάκο μεγέθους ματιών τουλάχιστον 35 mm κατά την αλιεία γαρίδας της Αρκτικής, υπό τον όρο ότι η τράτα είναι εξοπλισμένη με εσχάρα διαλογής με ανώτατο διάστημα 19 mm μεταξύ των ράβδων.
                        
                     
            
               3.   Διάταξη συγκράτησης ιχθύων επιτρέπεται να χρησιμοποιείται κατά την αλιεία γαρίδας της Αρκτικής σύμφωνα με την παράγραφο 2 στοιχείο δ), υπό τον όρο ότι υπάρχουν επαρκείς αλιευτικές δυνατότητες για να καλύψουν τα παρεμπίπτοντα αλιεύματα και ότι η διάταξη συγκράτησης:
               
                           α)
                        
                        
                           έχει κατασκευαστεί με άνω φύλλο δικτυώματος ελάχιστου μεγέθους ματιών 120 mm, με τετράγωνα μάτια·
                        
                     
                           β)
                        
                        
                           είναι μήκους τουλάχιστον 3 μέτρων· και
                        
                     
                           γ)
                        
                        
                           έχει πλάτος τουλάχιστον ίσο με το πλάτος της εσχάρας διαλογής.
                        
                     
         
         
            Άρθρο 12
            SepNep
            Επιτρέπεται η χρήση διχτυών SepNep.
         
         
            Άρθρο 13
            Κατάργηση
            Ο κατ’ εξουσιοδότηση κανονισμός (ΕΕ) 2018/2035 καταργείται.
         
         
            Άρθρο 14
            Έναρξη ισχύος και εφαρμογή
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020 έως την 31η Δεκεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 179 της 16.7.2018, σ. 1.
         
            (2)  ΕΕ L 198 της 25.7.2019, σ. 105.
         
            (3)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (4)  Κανονισμός (EE) 2018/973 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση πολυετούς σχεδίου για τα βενθοπελαγικά αποθέματα της Βόρειας Θάλασσας και τις αλιευτικές δραστηριότητες εκμετάλλευσης των αποθεμάτων αυτών, το οποίο προσδιορίζει τις λεπτομέρειες εφαρμογής της υποχρέωσης εκφόρτωσης στη Βόρεια Θάλασσα, και για την κατάργηση των κανονισμών του Συμβουλίου (ΕΚ) αριθ. 676/2007 και (ΕΚ) αριθ. 1342/2008 (ΕΕ L 179 της 16.7.2018, σ. 1).
         
            (5)  Κατ’ εξουσιοδότηση κανονισμός (ΕΕ) 2018/2035 της Επιτροπής, της 18ης Οκτωβρίου 2018, για τον καθορισμό των λεπτομερειών εφαρμογής της υποχρέωσης εκφόρτωσης για ορισμένους τύπους βενθοπελαγικής αλιείας στη Βόρεια Θάλασσα για την περίοδο 2019-2021 (ΕΕ L 327 της 21.12.2018, σ. 17).
         
            (6)  Εγκεκριμένα πρακτικά των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τον κανονισμό αλιείας στο Skagerrak και στο Kattegat για το 2012.
         
            (7)  Εγκεκριμένα πρακτικά των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τα μέτρα για την εφαρμογή της απαγόρευσης απορρίψεων και τα μέτρα ελέγχου στην περιοχή Skagerrak, 4 Ιουλίου 2012.
         
            (8)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (9)  Διεθνές Συμβούλιο για την Εξερεύνηση των Θαλασσών.
         
            (10)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (11)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (12)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (13)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (14)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (15)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (16)  https://stecf.jrc.ec.europa.eu/documents/43805/1780485/STECF+PLEN+17-02.pdf
         
            (17)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (18)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (19)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (20)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (21)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (22)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (23)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (24)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (25)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (26)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (27)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (28)  Οι κωδικοί αλιευτικών εργαλείων που χρησιμοποιούνται στον παρόντα κανονισμό είναι οι κωδικοί του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής. Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα κανονισμό προσδιορίζονται στην ταξινόμηση αλιευτικών εργαλείων του Οργανισμού Τροφίμων και Γεωργίας των Ηνωμένων Εθνών (FAO).